schéma užívania vitamínov
Dobrý deň, chcem sa opýtať kedy (či ráno,na obed alebo večer)mám brať vitamin C, D, B, selén, železo, zinok, pyridoxin a magnézium. Čo s čím môžem kombinovať.Ďakujem
Dobrý deň,
ďakujeme za Vašu otázku.
Vitamín D je najlepšie užívať s jedlom obsahujúcim tuk, pretože je rozpustný v tukoch, čo zlepšuje jeho absorpciu. Vitamín D zvyšuje mieru vstrebávania vápnika (kalcia) z gastrointestinálneho traktu. V prípade dlhodobého užívania vysokých dávok prípravkov sa odporúča sledovať sérovú hladinu vápnika. Pri súčasnom užívaní prípravkov s obsahom magnézia a vitamínu D3 sa odporúča opatrnosť, kvôli riziku vzniku hypermagnezémie. Toto riziko je klinicky významné predovšetkým u dialyzovaných pacientov. Odporúča sa užívať 1 kapsula denne kedykoľvek počas dňa, podľa vlastných preferencií. To isté platí aj pre vitamín C, vitamíny skupiny B.
Prípravky s obsahom magnézia, zinku a železa si vzájomne znižujú mieru vstrebávania z tráviaceho traktu, pri ich súčasnom užívaní. Z tohto dôvodu sa odporúča užívať ich s minimálne 2-hodinovým odstupom. Zinok je najlepšie užívať na prázdny žalúdok (30 minút pred jedlom alebo 2 hodiny po jedle) aby sa maximalizovala jeho absorpcia. Vitamín C napomáha vstrebávaniu železa, preto je prínosné ich súčasné podávanie.
Schéma by teda mohla byť naslednovná: ráno na lačno užiť zinok, za 2-3 hodiny železo s vitamínom C, ostatné vitamíny kedykoľvek počas dňa a magnézium večer, pretože môže pomôcť s relaxáciou a lepším spánkom.
Prajem pekný zvyšok dňa.
S pozdravom
Mgr. Emma Halás Haluščíková